વલ્લભ વિદ્યાનગરથી ન્યુ વલ્લભ વિદ્યાનગરની વણથંભી વિકાસયાત્રામાં અનેક દાતાઓ, સંસ્થા પરિવાર, શુભેચ્છકો વગેરેનો સી. એલ. પેટલને વિવિધ રીતે સહયોગ સાંપડ્યો છે. તેમણે પ્રતિ વર્ષે વિદેશપ્રવાસ ખેડી એનઆરઆઇ કુટુંબો, મિત્રો, સ્થાનિક દાતાઓ દ્વારા માતબર દાન મેળવ્યું છે. એટલું જ નહિ, પોતે અને પોતાનાં સ્વજનોએ પણ તેમાં આર્થિક સહયોગ આપ્યો છે. દાતાઓ પાસેથી મળેલા દાન થકી વિવિધ સંસ્થાઓના નિર્માણ અર્થે રૂ. 250થી 300 કરોડથી વધુ રકમ ખર્ચાવા પામી છે. ઉપરાંત 500 કરોડ રૂપિયાના નવા પ્રોજેક્ટોની સંકલ્પના પૈકી ઘણા બધા પ્રોજેક્ટ હાલ કાર્યરત છે. આમ, દાતાઓ, લોકભાગીદારી અને સાથીઓ – શુભેચ્છકોના સંયુક્ત સહયોગ થકી તેમણે આશરે દોઢસો એકરમાં વિસ્તરેલા ન્યુ વલ્લભ વિદ્યાનગરમાં અદ્યતન ટેક્નોલોજીની અનેક સંસ્થાઓનું નિર્માણ કરી વિશાળ વિદ્યાકીય વસાહત (એજ્યુકેશન હબ) આકારિત કર્યું છે. આમ ચરોતર ગ્રામપ્રદેશમાં ઉચ્ચ શિક્ષણને વૈશ્વિક સ્તરે લઈ જવાની દિશામાં તેમનું આ મહત્ત્વનું કદમ છે, યાદગાર પ્રદાન છે.